澄虛亭
作者：徐良佐
朝代：宋

paragraphs: 一溪水浸羣峰綠，瀲灧長湖澄數曲。
波光如練映危亭，倚檻最宜凝遠目。
亭前日日舟人行，千里萬里風帆輕。
長汀回首望不盡，接天嵐氣何其清。
隔溪南下乾元路，古松峭拔藏禪宇。
餘不祠前千尺潭，昔有靈龜曾左顧。
時遷歲改名獨存，德清從此民俗淳。
山奇水秀冠南國，是處疑有桃花源。
過橋稍轉十餘步，家家相向開朱戶。
大都川澤氣多寒，時時猛點菰蒲雨。
晚來忽霽涼意新，一片兩片歸巖雲。
惆悵王維不在世，把筆欲畫今無人。
老夫歌詩久不作，對此吟情豈宜薄。
簿書推去試新吟，眼前好景難道著。
城中美酒斗十千，浦口魚肥賣得錢。
夜深却羨漁翁樂，醉飽溪心明月眠。